Kokoomuksen kansanedustajan mukaan Suomi maksaa hintaa kaupungistumisen jarruttamisesta.

Juhana Vartiaisen mukaan eduskunnan puheita hallitsee maalaisromantiikka ja ”huoli hassuilla kielikuvilla luonnehdittujen maalaismökkien mummojen oloista”.

Nykyajan taloudellinen todellisuus kertoo kansanedustajan mielestä ihan muusta – kansainvälisyydestä ja kaupungeista.

– Talouskasvu on tällä hetkellä kaupunkien kasvua, niihin syntyvät uudet työtilaisuudet ja niissä tuottavuus nousee, Vartiainen kirjoittaa Cityn kolumnissaan.

Hänen mukaansa jotkut keskustelevat siitä, voiko kaupungistumisen pysäyttää, vaikka olisi parempi keskustella siitä, miten kaupungistumista edistetään.

– Kiinteistöjen ja asuntojen hinnat ja muuttoliike puhuvat omaa rehellistä kieltään siitä, mitä suomalaiset haluavat. Asuntojen hinnat nousevat kaupungeissa, koska ihmiset haluavat muuttaa kaupunkeihin. Muuttotappioalueiden asunnot ja kiinteistöt menettävät arvonsa.

Juhana Vartiaisen mukaan Suomi on tähän mennessä koettanut jarruttaa kaupungistumista. Nyt siitä maksetaan hintaa, kun joidenkin omaisuus menettää arvonsa.

Kaupungistuminen on Vartiaisen mukaan Suomen toivo ja talouskasvun ainoa mahdollisuus.

– Monet kaupungit, kunnat ja maakunnat suunnittelevat kehitystään kasvun ja työllisyyden kasvun varaan. Kukaan ei suunnittele supistuvansa. Mutta työikäinen väestömme pienenee eikä työllisyys tule parhaassakaan tapauksessa kasvamaan kuin nimeksi, hän kirjoittaa.

Vartiainen muistuttaa, että jos työllisyys missään kasvaa, sen on vähennyttävä muualla.

– Tätä aritmetiikan lakia ei mikään poliittinen tahto voi murtaa. Osa Suomesta kuihtuu jos missään mikään kasvaa.

Tähän suhtaudutaan Juhana Vartiaisen mukaan häveliäästi.

– Mikään poliittinen puolue ei oikein uskalla katsoa totuutta silmiin ja kertoa sitä äänestäjille, hän toteaa.